**Txiaj Ntsig Los Zwm Rau Kev Ntseeg Leej Niam**

Kev Ntseeg Leej Niam yog txoj kev ntseeg muaj sia, yuav los tsa kom peb lub neej sawv tsim txiaj. Nws muaj tus Paj Ntaub Qaud Ntuj (tus ntawv) thiab tus txuj qhia kev ua neej nrog txoj kev ntseeg los. Niam tus txuj qhia hais tias txoj kev ua neej chiv ntawm Keeb Ntseeg Teev Hawm, Keeb Kwm Chiv Keeb, Keeb Xeeb Ntiaj Teb, Keeb Cag Theej Sim tuaj. Yog peb kawm Niam tus ntawv thiab Niam tus txuj ua neej, peb lub neej yuav sawv mus muaj hmoo, muaj ntsuj, muaj sia, muaj zog. Tus kab mob txhawj xeeb, tus kab mob ntshai rwg, tus kab mob nyuaj siab yuav plam ntawm peb lub xub pwg mus. Yog nej los nrog peb ua kwv tij nyob rau hauv Kev Ntseeg Leej Niam, nej yuav tau txais txiaj ntsig li nram no:

* Nej los nrog peb ua lub neej raws kev hlub thiab kev cai los nrog fwm, hlub txuag dej a, zoov tsuag, tsiaj txhu, noob neej kom huaj vam mus vam meej, kom luag pom hais tias peb yog ib tsav neeg zoo.
* Nej los nrog peb nyob tam li kwv tij, nus muag, niam txiv ib plab es nrauj ncua txoj kev sib ntxub, sib rhuav, sib thuam, peb lub neej thiaj ruaj li zeb khov li tsua.
* Nej tus kab mob txhawj xeeb, tus kab mob ntshai rwg, tus kab mob nyuaj siab yuav plam ntawm nej lub xub pwg mus, vim peb muaj tsoom Niam Hmoov Niam Neej, Ntxwv Feej Tim Txwv, Yawm Laug Txwv Zeej Puj Laug Txwv Koob, Txheej Keeb Tim Thawj los daws tso, tiv thaiv, txhim kho, pov puag lawm.
* Nej yuav tsis tu siab rau txoj kev tsis muaj niam, tsis muaj txiv, tsis muaj kwv, tsis muaj tij, tsis paub dab, tsis paub qhua lawm.
* Nej yuav sawv los ua hau thawj rau Kev Ntseeg Leej Niam, ua hau zos rau Zos Ntuj Hmoov Ntuj, los xyaum ua lub neej tsim txiaj muaj zim txwv mus.
* Nej yuav los kawm Hmoob lus, hnav Hmoob tsoos, fwm niam, fwm txiv, fwm keeb, fwm kwm, fwm nom, fwm tswv, fwm kev, fwm cai, sawv ua ib co pej xeem zoo rau lub zej, lub zos, lub teb, lub chaw mus.

Tsoom kwv tij Hmoob, yog nej ntshaw li cov nqe lus hais los saum no, los peb ua kwv tij, koom ib txoj kev ntseeg, hais ib lo lus, hnav ib hom tsoos, kawm ib tug txuj, nyob ib thaj chaw, sib hlub, sib pab, sib txhawb, sib coj li niam txiv ib plab yug, los nrog daws tso, tiv thaiv, txhim kho, pov puag peb lub neej, peb thiaj sawv taus ua ib tsav neeg tsim txiaj rau ntuj nrag fwm peb mus.

Yog nej leej twg txaus siab los nrog peb ua kwv tij thiab npaj lub neej rau peb tsoom tub ki, nej muab daim ntawv zwm ua kwv tij rau Kev Ntseeg Leej Niam sau xa mus rau peb. Peb ntseeg hais tias nej thiab peb yuav tau ua kwv tij nyob rau ntawm Leej Niam lub xub ntiag. Tsheej xeeb.